Kurion

Kurion (ógörögül:Κούριον, latinul: Curium) ókori városállam és királyság volt Ciprus területén a mai Limassoltól 13 kilométerre nyugatra. A település helyén ma álló régészeti területen számos ókori maradvány található, így például a város színháza, lakó és közösségi épületek maradványai a pogány és őskeresztény időszakból, illetve számos mozaikpadló. Az ásatási terület az Akrotíri brit légibázis területén található. Története A területen feltárt a legkorábbi építészeti maradványok az újkőkorszakból, Kr.e. 4500-3900 körüli időszakból származnak. Kevés emlék maradt a városállamok idejéből az ásatási területen, de történeti forrásokból tudjuk, hogy a perzsák elleni ión felkelésnek és ciprusi vezetőjének Onészilosznak a bukását az okozta, hogy Kurion királya Sztaszánor a döntő csata során elárulta szövetségeseit és átpártolt a perzsákhoz. Ásatási terület Kurion akropoliszában számos görög, római és kora keresztény épület maradt fenn, illetve került elő a régészeti feltárás nyomán. Középületek mint például a görög-római színház, pogány és keresztény templomok, illetve magánházak egyaránt láthatóak. Nagy számban maradtak fenn mozaikpadlók. Színház A tengerre néző, 3500 fő befogadására alkalmas színház a Kr. e. 2. században épült, de a 2. században alakították ki mai formáját. Jelenleg is alkalmas színházi előadások megtartására. Eustolios háza Az Eustolios ház előkelő villának épült a 4-5. században, majd később közfürdővé alakították. Padlóján magas színvonalú, jellemzően a korai keresztény időkből származó mozaikokat tártak fel a régészek. Sok esetben a mozaikok tematikája is keresztény eredetre utal: virágminták, hal és madár ábrázolások tűnnek föl. Stadion Az akropolisztól körülbelül egy kilométerre nyugatra találhatóak Kurion 2. században épült stadionjának maradványai. Apollón Hylates szentély A stadiontól nyugatra, az akropolisztól körülbelül 2,5 kilométerre található komplexumot, a görög Apollón isten és a szigeten tisztelt Hylates erdei isten alakjából összegyúrt Apollón Hylatesnek szentelték. A szentélyben három építészeti korszak nyomai fedezhetőek fel: a Kr.e. 7- századból származó archaikus, a Kr.e. 3. századból, a ptolemaioszi korból származó épületek, valamint a Kr.u. 1 századból származó római szentélyek. A komplexumot – ami számos közösségi épület, így például egy fedett oszlopcsarnokot, palisztrát (küzdősportoknak szentelt területet), temenoszt (zárt szentélykörzetet), kincstárat, több fürdőt, központi udvart, emlékművet is magába foglalt – 365-ben semmisítette meg egy földrengés. Jegyzetek Források ↑ Spyridakis 1977.: Spyridakis, Constantinos. A brief history of Cyprus (angol nyelven) (Revised edition. ed.). Nicosia: Zavallis Press Ltd. : Cite has empty unknown parameters: |origmonth=, |month=, |origdate= és |coauthors= (súgó) ↑ CTO: "Kourion régészeti terület". Ciprusi Idegenforgalmi Hivatal. Hozzáférés: 2015. október 19.. ↑ CTO, Kurion színház: "A Kourion színház". Ciprusi Idegenforgalmi Hivatal. 2015. november 17. dátummal az eredeti címről archiválva. Hozzáférés: 2015. november 15.. ↑ CTO, Apollo Hylates szentélye: "Apollo Hylates szentélye és temploma Kourionban". Ciprusi Idegenforgalmi Hivatal. 2015. november 17. dátummal az eredeti címről archiválva. Hozzáférés: 2015. november 17.. ↑ British Museum: "History of excavations in the Kourion area" (angol nyelven). The British Museum. Hozzáférés: 2015. október 19.. ↑ Limassol: "Kourion" (angol nyelven). Limassol. 2015. október 25. dátummal az eredeti címről archiválva. Hozzáférés: 2015. október 19.. ↑ MOA: Sylvana Pilidou. "The earthquake that destroyed Kourion" (dokumentum) (angol nyelven). moa.gov.cy. Hozzáférés: 2015. október 19.. ↑ DA: "Archeological Sites – Kourion" (angol nyelven). Ciprusi Köztársaság Közlekedési, Kommunikációs és Munkaügyi Minisztériumának Régészeti Osztálya. Hozzáférés: 2015. október 26.. ↑ Ciprus, 1998.: Paul Harcourt Davis (1998). Ciprus. Budapest: Vince Kiadó. ISBN 9639192015. : Unknown parameter |origdate= ignored (|orig-date= suggested) (súgó) További információk Kapcsolódó szócikkek Curiumi Hermeiasz